《题陈抟题壁图》
元代·艾性夫

长松梢梢老烟雾，瀑泉飞落千丈布。
树精摇手不敢呵，雅是仙人熟眠处。
睡蛇未死惊起来，风吹野服冠崔嵬。
双髽窣窣磨老瓦，墨汁湑湑翻莓苔。
一翁拥篲供扫壁，一翁耸膊观落笔。
欲写未写方昂头，野趣含秋正萧瑟。
先生壮志神龙骧，欲跨八表提天纲。
市衢呼酒沃侠客，岂肯老死苍山傍。
忽来驴上听鸣镝，中原王气开皇极。
心事西峰一首诗，真人自在陈桥驿。

作者简介：艾性夫（《四库全书》据《江西通志》作艾性，并谓疑传刻脱一夫字）字天谓。江西东乡（今属江西抚州）人。元朝讲学家、诗人。与其叔艾可叔、艾可翁齐名，人称“临川三艾先生”。 生卒年均不详，约元世祖至元中前后在世。艾性夫诗，以影印文渊合《四库全书》本为底本，酌校《诗渊》所录诗。新辑集外诗编为第三卷。